Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Maiorga Ramírez Erro jaunak egindako galderaren erantzuna, Foru Diputazioak emana, aurreko legegintzaldietako jarduketen ondoriozko prozesuko kostuak direla-eta Nafarroako Gobernuak 2015etik aitzina guztira ordaindutako zenbatekoari buruzkoa. Galdera 2018ko ekainaren 15eko 84. Nafarroako Parlamentuko Aldizkari Ofizialean argitaratu zen.

Iruñean, 2018ko uztailaren 16an

Lehendakaria: Ainhoa Aznárez Igarza

ERANTZUNA

EH Bildu Nafarroa parlamentu-taldeko foru parlamentari Maiorga Remírez Erro jaunak idatzizko galdera egin du (9-18/PES-00141). Honako hau da Lehendakaritzako, Funtzio Publikoko, Barneko eta Justiziako kontseilariaren erantzuna):

Aholkularitza Juridikorako Zerbitzuko zuzendariaren txostena bidaltzen dizut, 2018ko uztailaren 13koa, zeinak idatzizko galderan eskatutakoari erantzuten baitio.

Hori guztia jakinarazten dizut Nafarroako Parlamentuko Erregelamenduko 194. artikulua betez.

Iruñean, 2018ko uztailaren 16an

Lehendakaritzako, Funtzio Publikoko, Barneko eta Justiziako kontseilaria: Mª José Beaumont Aristu

EH Bildu Nafarroa talde parlamentarioko foru parlamentari Maiorga Ramírez Erro jaunak egindako galderari dagokionez (9-18/PES-00141), honako hau informatu behar dut:

Zerbitzu honek Nafarroako Foru Komunitatea ordezkatuz eta bera aldeztuz parte hartzen duen prozedura judizialak kudeatzeko Aholkularitza Juridikoak daukan aplikazioan, ez dira prozedura horiek sailkatuta ageri aurkaratu diren jarduketak legegintzaldi batekoak edo bestekoak izatearen arabera.

Hori gorabehera, aplikazio horretan jasotzen diren beste datu batzuk aztertuz eta, askotan, Aholkularitza Juridiko honetan dauden espedienteak fisikoki aztertuz, ondoren aipatzen duguna ondorioztatu dugu.

Nafarroako Gobernuaren Aholkularitza Juridikoak aurreko legegintzaldietako jarduketetan sortutako kosta judizialen zenbatekoa, departamentu eta erakunde autonomo desberdinei ordaintzeko igorritakoa, 790.161,44 eurokoa izan da, 2015eko urtarrilaren 1etik 2018ko ekainaren 7ra doan aldia kontuan hartuta.

Hala eta guztiz ere, datu hori ezin denez automatikoki lortu zerbitzu honek daukan aplikaziotik, ezin da baztertu prozeduraren bat egotea zenbateko horretan jaso ez dena.

Eta hala jasota uzten da, behar diren ondorioak izan ditzan.

Iruñean, 2018ko uztailaren 13an.

Aholkularitza Juridikoaren Zerbitzuko zuzendaria: Mª Belén Cilveti Gubía